ΓΡΑΠΤΗ ΕΡΩΤΗΣΗ E-4222/97 υποβολή: Ursula Schleicher (PPE) προς την Επιτροπή (21 Iανουαρίου 1998)

Θέμα: Εισαγωγή γενετικά μεταλλαγμένων οργανισμών από τις ΗΠΑ και τον Καναδά

1. Πως αξιολογεί η Ευρωπαϊκή Επιτροπή τον κίνδυνο, γενετικά μεταλλαγμένοι οργανισμοί (ΓΜΟ), ιδίως αραβόσιτος, κράμβη και σόγια, ενδεχομένως αναμεμειγμένοι με συμβατικούς οργανισμούς να εξάγονται στην Ευρώπη ιδίως από τις ΗΠΑ και τον Καναδά, χωρίς να υπάρχει η απαραίτητη έγκριση για την κυκλοφορία στις χώρες της Ευρωπαϊκής Ένωσης σύμφωνα με το τμήμα Γ της οδηγίας 90/220/ΕΟΚ ((EE L 117 της 8.05.1990, σελ. 15 ));

2. Πόσες αιτήσεις εκκρεμούν επί του παρόντος στην Ευρωπαϊκή Επιτροπή για την έγκριση κυκλοφορίας;

3. Σε ποιές ενέργειες προτίθεται να προβεί η Ευρωπαϊκή Επιτροπή, προκειμένου να διασφαλίσει, ότι μέχρι την πραγματοποίηση της φετινής εσοδείας στην Ευρώπη θα έχει ληφθεί απόφαση για όλες τις μέχρι τώρα εκκρεμείς αιτήσεις για έγκριση της κυκλοφορίας;

4. Σε ποιές ποσότητες ανέρχονται οι παραδόσεις των αναφερθέντων οργανισμών από τις ΗΠΑ και τον Καναδά;

5. Πως αξιολογεί η Επιτροπή τον κίνδυνο εμπορικών διαμαχών με εμπορικούς εταίρους της Βορείου Αμερικής, εάν δεν επιτραπεί η κυκλοφορία των προϊόντων στην Ευρωπαϊκή Ένωση λόγω ελλείπουσας έγκρισης οφειλόμενης στο ποσοστό των ΓΜΟ;

Απάντηση της Κας Bjerregaard εξ ονόματος της Επιτροπής (27 Μαρτίου 1998)

1. Η Οδηγία 90/220/ΕΟΚ της 23 Απριλίου 1990 για τη σκόπιμη ελευθέρωση στο περιβάλλον γενετικά τροποποιημένων οργανισμών (GMO), προβλέπει στο άρθρο 4 ότι η ευθύνη για τα μέτρα επιθεώρησης και ελέγχου ανήκει στις αρμόδιες αρχές που έχουν διορίσει τα Κράτη μέλη. Στις 16 Δεκεμβρίου 1997, η Επιτροπή απηύθυνε επιστολή προς τα Κράτη μέλη σχετικά με τις εισαγωγές χύδην αγροτικών προϊόντων (καλαμπόκι και σπόροι ελαιοκράμβης) από τις ΗΠΑ και τον Καναδά, όπου έχουν παραχθεί ορισμένα γενετικά τροποποιημένα προϊόντα μη εγκεκριμένα επί του παρόντος στην Κοινότητα. Με την ίδια ευκαιρία η Επιτροπή υπενθύμιζε στα Κράτη μέλη την υποχρέωσή τους να επιθεωρούν και να να λαμβάνουν άλλα μέτρα ελέγχου, σε συμφωνία με τις διατάξεις της Οδηγίας.

Μετά την 22η σύσκεψη της επιτροπής των αρχών των αρμοδίων για την Οδηγία 90/220/ΕΟΚ, της 3 Δεκεμβρίου 1997, η Επιτροπή ξεκίνησε εργασίες εναρμονισμού των μέτρων επιθεώρησης και ελέγχου, στα πλαίσια αυτής της Οδηγίας. Γι'αυτόν τον σκοπό μια ad hoc τεχνική ομάδα εργασίας συγκάλεσε την πρώτη της σύσκεψη στις 16 Δεκεμβρίου 1997, προκειμένου να συζητηθούν η σκοπιμότητα και χρηστικότητα των ειδικών τεχνικών μεθόδων ανίχνευσης των ενδεχομένως μη εγκεκριμένων GMO.

2. Δεκατρία προϊόντα αναμένουν την έγκρισή τους, δυνάμει της διαδικασίας εγκρίσεως προϊόντων της Οδηγίας 90/220/ΕΟΚ.

3. Συμπλέοντας με τις αρχές της πρότασης της Επιτροπής για την τροποποίηση της Οδηγίας 90/220/ΕΟΚ ((COM (98) 85 τελικό. )), η Επιτροπή αποφάσισε ότι όλες οι κοινοποιήσεις για προϊόντα, για τα οποία τα Κράτη μέλη προέβαλαν αντιρρήσεις βάσει της Οδηγίας 90/220/ΕΟΚ, πρέπει να υποβάλονται στις αρμόδιες επιστημονικές επιτροπές, πριν να τεθούν υπό συζήτηση ενώπιον της επιτροπής κανονισμού που προβλέπει η Οδηγία αυτή. Η επιστημονική επιτροπή για τα φυτά εξέδωσε πρόσφατα (10 Φεβρουαρίου 1998) ευνοϊκή γνωμοδότηση σχετικά με τρεις εφαρμογές γενετικά τροποποιημένου καλαμποκιού και μία για γενετικά τροποποιημένους σπόρους ελαιοκράμβης. Η διαβούλευση της επιτροπής κανονισμού για τα σχέδια αποφάσεων αναφορικά με αυτά τα προϊόντα, θα πραγματοποιηθεί τα μέσα Μαρτίου 1998.

4. Οι εισαγωγές 1996 καλαμποκιού, σπόρων ελαιοκράμβης και σόγιας από τις ΗΠΑ και τον Καναδά, σε όγκους και αντίστοιχα ποσά, παρουσιάζονται στον πίνακα:

>TABLE>

5. Για να μπορούν οι GMO να εισαχθούν στην Κοινότητα, θα πρέπει να τηρηθεί η σχετική Κοινοτική νομοθεσία έτσι ώστε το κοινό να αισθάνεται ότι τα εν λόγω προϊόντα δεν μπορούν να βλάψουν την υγεία του και το περιβάλλον. Η Επιτροπή λαμβάνει όλα τα απαραίτητα μέτρα για να εξασφαλίσει ικανοποιητική επιστημονική παρακολούθηση της ασφάλειας των εξεταζομένων προϊόντων και μάλιστα σε όσο το δυνατό πιο σύντομες προθεσμίες.